Dansk Folkepartis stemmer bør ikke tælles med, når der skal dannes regering, siger Enhedslistens udenrigsordfører, Christian Juhl (Ø), til Altinget.dk.

Han mener, at Danmark kan lære af de svenske parlamentarikere, der ikke vil samarbejde med det indvandrerkritiske parti Sverigedemokraterne.

»Dansk Folkeparti fik jo ultimativ indflydelse på udlændingepolitikken under Anders Fogh og Lars Løkke. Derfor burde de ikke have dannet regering på den baggrund,« siger Christian Juhl til Altinget.dk.

I stedet kalder han det en »udmærket idé« at gøre som i Sverige, hvor man ser bort fra Sverigedemokraterne uden skelen til deres andel af stemmer ved valget.

Dansk Folkepartis udenrigsordfører, Søren Espersen (DF), har ikke meget tilovers for udmeldingen fra Christian Juhl.

»Han holder stadig fast i sin gamle kommunistiske holdning, hvor det er i orden at udelukke andre partier fra demokratiet. Det er jo nærmest stalinistisk. På det personlige plan er Christian Juhl en flink fyr, men han har ikke lagt DKP af sig,« siger Søren Espersen til Altinget.dk.